Skatteyderne skal ikke længere betale erstatning, når en privat kvaksalver indoperer brystimplantater eller et behandlingssted malker dødssyge kræftpatienter.

Når en privat klinik indoperer et livsfarligt brystimplantat i en kvinde, så sætter de ikke bare hendes liv på spil – de sender også regningen for erstatningen lige tilbage i synet af det offentlige! Det er resultatet af Lars Løkkes favorisering af privathospitalerne.

Med et nyt lovforslag retter regeringen op på en dyr og uretfærdig praksis, som SF længe har kæmpet i mod. Når loven bliver vedtaget, skal privathospitalerne nemlig selv til at betale for fejlbehandlinger.

Vi skal selvfølgelig sikre, at patienterne får deres erstatning udbetalt og ikke skal slås med systemet. Derfor får privathospitalerne pligt til at tegne en forsikring. Det må ikke være en patient, der allerede har lidt nok, der kommer i klemme, hvis privathospitalet lukker kassen i eller går konkurs. Det ville være en dobbelt uretfærdighed.

Vi gør livet sværere for branchens brodne kar, som fejlbehandler patienter igen og igen. En plastikkirurg, der sjusker, vil f.eks. få svært ved at opnå forsikringsdækning, og konsekvensen bliver, at han må lukke.

Fra første dag har regeringen arbejdet for et opgør med løkkes favorisering af privathospitalerne. Vi har stoppet overbetalingen af de private sygehuse, afskaffet skattefradraget for private sundhedsforsikringer, der inddelte danskerne i A- og B-hold, og fjernet brugerbetalingen for fertilitetsbehandling. Tykkelsen af ens pengepung skal ikke være afgørende for kvaliteten af behandlingen.

Forslaget betyder, at regionerne kan spare et tocifret millionbeløb. Penge som i stedet vil kunne bruges på at forbedre det offentlige sundhedsvæsen, så danskerne får mere og bedre sundhed for pengene.